b"\n_START_ARTICLE_\nPere Grases i Gonz\xc3\xa0lez\n_START_SECTION_\nBiografia\n_START_PARAGRAPH_\nEs llicenci\xc3\xa0 en filosofia i lletres a la Universitat de Barcelona el 1931. Col\xc2\xb7labor\xc3\xa0 a Acci\xc3\xb3 i Gaseta de Vilafranca, de la qual fou codirector, i un dels fundadors de la revista catalana d'avantguarda H\xc3\xa8lix. El 1932 fou catedr\xc3\xa0tic de literatura a l'Institut Escola del Parc de la Ciutadella i professor de llengua \xc3\xa0rab a la Universitat Aut\xc3\xb2noma de Barcelona._NEWLINE_Exerc\xc3\xad tamb\xc3\xa9 com a advocat i, des de la proclamaci\xc3\xb3 de la Segona Rep\xc3\xbablica Espanyola, fou secretari de l'alcalde de Barcelona Carles Pi i Sunyer. En comen\xc3\xa7ar la guerra civil espanyola ajud\xc3\xa0 a salvar molts persones. El 1936 s'exili\xc3\xa0 a Fran\xc3\xa7a i el 1937 s'establ\xc3\xad a Caracas (Vene\xc3\xa7uela), on fou professor de l'Instituto Pedag\xc3\xb3gico Nacional fins al 1946, i catedr\xc3\xa0tic i fundador de la Facultat de Filosofia i Lletres de la Universitat Central de Vene\xc3\xa7uela._NEWLINE_Va estudiar i revaloritzar figures com Andr\xc3\xa9s Bello o Sim\xc3\xb3n Bol\xc3\xadvar, i public\xc3\xa0 nombrosos treballs i monografies, aix\xc3\xad com nombrosos estudis sobre la hist\xc3\xb2ria del periodisme, de la impremta i de la bibliografia vene\xc3\xa7olanes. Paral\xc2\xb7lelament, col\xc2\xb7labor\xc3\xa0 activament en les tasques del Centre Catal\xc3\xa0 de Caracas. El 1976 don\xc3\xa0 la seva biblioteca particular (uns 65 000 volums) a la Universitat Metropolitana de Caracas, que constru\xc3\xad un edifici que porta el seu nom._NEWLINE_Ha format part de nombroses institucions acad\xc3\xa8miques americanes i europees i reb\xc3\xa9 nombrosos honors i condecoracions, entre els quals el t\xc3\xadtol de doctor honoris causa de les universitats de M\xc3\xa9rida, Santigo de Xile, San Marcos de Lima, Coral Gables de Miami i Barcelona. L'Amherst College de Massachusetts cre\xc3\xa0 el 1982 el Pedro Grases Prize per a estudiants de llengua i cultura hisp\xc3\xa0niques._NEWLINE_El 1992 form\xc3\xa0 part de la Comissi\xc3\xb3 Am\xc3\xa8rica i Catalunya, des d'on impuls\xc3\xa0 el Diccionari dels Catalans d'Am\xc3\xa8rica (1992) amb Pr\xc3\xb3coro Hern\xc3\xa1ndez i Albert Manent. Sempre mantingu\xc3\xa9 un contacte permanent amb Catalunya, on hi desenvolup\xc3\xa0 una prol\xc3\xadfica tasca cultural mitjan\xc3\xa7ant confer\xc3\xa8ncies, publicacions, animaci\xc3\xb3 i promoci\xc3\xb3 d'estudis de tem\xc3\xa0tica catalana. Per aquest motiu el 1982 va rebre la Creu de Sant Jordi de la Generalitat de Catalunya"